Source: https://www.justice.gov.sk/Stranky/Nase-sluzby/Nase-projekty/FaQ-e-schranky.aspx
Timestamp: 2020-08-15 02:56:07+00:00

Document:
FaQ-e-schranky - Ministerstvo spravodlivostiSR
FaQ-e-schranky
Máte aktivovanú elektronickú schránku? Kontrolujte si ju.​
Ak máte aktivovanú elektronickú schránku, súd vám od 1. novembra doručí písomnosti iba do nej. Je preto potrebné prezerať poštu v úradnej elektronickej schránke pravidelne. Ak si neotvoríte svoju elektronickú schránku, môžete zmeškať dôležitú lehotu pre uplatnenie vášho práva, napr. odvolať sa voči rozsudku.
Elektronická schránka podľa zákona o e‑Governmente slúži na elektronickú komunikáciu občanov a podnikateľov s orgánmi verejnej moci. Cieľom zavedenia elektronických schránok je efektívnejšia a rýchlejšia komunikácia s úradmi.​
V prípade ďalších otázok nás neváhajte kontaktovať na adrese egov@justice.sk.
eSchránky
Elektronická schránka predstavuje obdobu klasickej poštovej schránky zriadenú štátom vo virtuálnom svete a umožňuje aj komunikáciu so súdmi. V súčasnosti Vám súdy prostredníctvom pošty zasielajú dôležité písomnosti, napríklad vyjadrenia protistrany, výzva na zaplatenie súdneho poplatku alebo rozsudky. Tento spôsob komunikácie sa s príchodom elektronických schránok zmení, pretože Vám súdy nebudú doručovať svoje dokumenty prostredníctvom pošty, ale výlučne do Vašej aktívnej elektronickej schránky.
Elektronická schránka slúži na komunikovanie s orgánmi verejnej moci. Ak Vám napríklad súd zašle rozhodnutie alebo výzvu do Vašej aktivovanej elektronickej schránky, bude to mať rovnaké účinky, ako keby Vám ho doručil v obálke do Vašej poštovej schránky. Čo to znamená? Keď Vám príde do elektronickej schránky rozsudok, momentom prečítania správy alebo márnym uplynutím lehoty uloženia začína plynúť lehota na podanie opravného prostriedku, ako keby Vám bol doručený poštou. Okrem toho, ak Vám súd už raz doručí písomnosť do elektronickej schránky, nemá povinnosť doručiť Vám ju aj do poštovej schránky.
Kedy súdy doručujú do elektronickej schránky?
Súdy majú povinnosť od 01.11.2016 doručovať elektronicky len, ak je elektronická schránka aktivovaná. Režim aktivácie elektronickej schránky je pritom odlišný pre právnické osoby a pre fyzické osoby. Fyzické osoby si o aktiváciu musia požiadať. Pre právnické osoby zapísané v obchodnom registri elektronickú schránku od 01.01.2017 aktivuje povinne štát a od tohto dátumu im budú orgány verejnej správy vrátane súdov zasielať svoje rozhodnutia výlučne elektronicky. To znamená, že ak ste živnostník, a teda fyzická osoba, bude s Vami súd komunikovať naďalej prostredníctvom pošty, ak ste o aktiváciu schránky vyslovene nepožiadali. To isté platí, ak ste občan nepodnikateľ. Ak ale máte eseročku, akciovku, komanditnú spoločnosť, družstvo alebo verejnú obchodnú spoločnosť, elektronickému doručovaniu sa od 01.01.2017 nevyhnete.
Ak si neotvoríte svoju elektronickú schránku, môžete zmeškať dôležitú lehotu pre uplatnenie Vášho práva, napríklad na podanie opravného prostriedku proti rozsudku. Uplynutím lehoty na podanie opravného prostriedku sa z rozsudku môže stať exekučný titul, na základe ktorého môže byť voči Vám začatá exekúcia. Ak je elektronický dokument adresovaný do vlastných rúk uložený do Vašej elektronickej schránky, považuje sa po 15 dňoch od jeho uloženia za doručený, aj keď si ho neotvoríte a s jeho obsahom sa neoboznámite. Na ostatné elektronické dokumenty, ktoré nedoručujú do vlastných rúk (t. j sú bez doručenky), nie je stanovená odberná lehota, do schránky sú uložené automaticky a za doručené sú považované deň po uložení. Je vo Vašom záujme pravidelne kontrolovať Vašu elektronickú schránku, tak ako je vo Vašom záujme preberať „klasickú“ poštu.
Ako budem vedieť, že mi bol súdom doručený dokument do mojej e-schránky?
Ak si nepreberiete zásielku adresovanú do vlastných rúk, pošta Vám nechá v schránke „žltý lístok“ informujúci o dátume opakovaného doručenia alebo prípadne o uložení zásielky na pošte. V elektronickom svete si môžete zvoliť notifikáciu. Tá Vám oznámi buď prostredníctvom SMS adresovanej na Váš mobilný telefón alebo prostredníctvom e-mailu do Vašej súkromnej e-mailovej schránky, že Vám súd do Vašej elektronickej schránky doručil elektronický dokument. Vďaka notifikáciám tak budete vedieť, že si máte skontrolovať svoju elektronickú schránku, aby ste nepremeškali dôležitú lehotu.
Aké dokumenty mi súd môže doručiť do mojej elektronickej schránky?
Súd Vám môže doručiť do Vašej schránky rozhodnutie, žiadosť, vyjadrenie, stanovisko alebo iný dokument. Čo si predstaviť pod uvedenými pojmami? Rozhodnutím môže byť napríklad rozsudok, uznesenie alebo platobný rozkaz. Ďalšou zaslanou písomnosťou môže byť výzva súdu na zaplatenie súdneho poplatku prípadne výzva na doplnenie podania, ak nie je zrejmé, čoho sa týka, a čo sa ním sleduje. Súd Vás tiež môže požiadať o ďalšie skutkové tvrdenia týkajúce sa sporu. Inými slovami, ak ste právnická osoba, od 01.01.2017 Vám súd prakticky všetky dokumenty, ktoré Vám doteraz zasielal prostredníctvom pošty, bude zasielať v elektronickej forme.
Ako sa prihlásim do e-schránky?
Existujú dva spôsoby, ako sa môžete prihlásiť do svojej elektronickej schránky. Prvým spôsobom je prihlásenie sa cez web slovensko.sk, na ktorý potrebujete elektronický občiansky preukaz, jeho čítačku a dve aplikácie. Občiansky preukaz s čipom Vám vydá akékoľvek Okresné riaditeľstvo Policajného zboru na oddelení dokladov a čítačku pripájajúcu sa k počítaču prostredníctvom USB dostanete pri jeho preberaní bezplatne. Okrem toho k občianskemu preukazu obdržíte, tzv. bezpečnostný osobný kód (BOK), a to v podobe ľubovoľnej kombinácie šiestich číslic Aplikácie si zas stiahnete z internetovej stránky Ministerstva vnútra, pričom eID klient slúži na prácu s e-občianskym (overovanie elektronickej totožnosti a zmeny bezpečnostných kódov) a program DSigner na digitálne podpisovanie. Na stránke nájdete aj ovládače na čítačku e-občianskeho preukazu.
Druhý spôsob môžu využiť len právnické osoby alebo podnikatelia. V zmysle § 22a zákona o e-Governmente môže právnická osoba pristupovať alebo disponovať s elektronickou schránkou automatizovaným spôsobom s použitím technického alebo programového prostriedku a s použitím autentifikačného certifikátu.
Okrem majiteľa elektronickej schránky je oprávnenou aj tá osoba, ktorá je poverená majiteľom schránky na prístup a disponovanie so schránkou. Splnomocnenie alebo oprávnenie určenej fyzickej, prípadne právnickej osoby je možné udeliť prostredníctvom žiadosti o Udelenie oprávnenia osobe na zastupovanie subjektu, ktorá je sprístupnená vo vašej elektronickej schránke v Nastaveniach. Po schválení žiadosti je možné vybrať rozsah oprávnení pre splnomocnenú osobu pomocou funkcie elektronickej schránky.
Ako postupuje štatutár, ktorý nie je občanom SR?
Štatutári, ktorí nie sú občanmi Slovenskej republiky majú 3 spôsoby ako sa prihlásiť do svojej elektronickej schránky, pričom závisí aj na tom, či majú na Slovensku povolenie na trvalý pobyt.
Tí, ktorí majú na Slovensku trvalý pobyt, môžu v zmysle § 21 ods. 2 zákona 305/2013 Z.z. o e-Governmente (ďalej len „zákon o e-Governmente) získať doklad o pobyte s elektronickým čipom, ktorý plní tú istú funkciu ako občiansky preukaz z elektronickým čipom a umožňuje im prihlásiť sa do ich elektronickej schránky. Ak sa jedná o právnickú osobu alebo podnikateľa, môže v zmysle § 22a zákona o e-Governmente pristupovať alebo disponovať s elektronickou schránkou automatizovaným spôsobom s použitím technického alebo programového prostriedku a s použitím autentifikačného certifikátu.
Štatutári, ktorý na Slovensku trvalý pobyt nemajú, môžu na prístup do svojej elektronickej schránky splnomocniť inú osobu podľa § 23 zákona o e-Governmente. Ak sa opäť jedná o právnickú osobu alebo podnikateľa, môže sa prihlásiť ako aj disponovať s elektronickou schránkou automatizovaným spôsobom v zmysle § 22a zákona o e-Governmente s použitím technického alebo programového prostriedku a s použitím autentifikačného certifikátu.
Štatutári sa prihlásia každý samostatne, pomocou vlastného občianskeho preukazu s čipom s aktivovanou Online funkciou, pričom po zadaní bezpečnostného osobného kódu si na nasledujúcej obrazovke vyberú z daných možností prihlásenie ako právnická osoba (IČO).
Schránku je možné deaktivovať len pre fyzické osoby a fyzické osoby – podnikateľov a to prostredníctvom žiadosti sprístupnenej v elektronickej schránke v časti Vytvorenie žiadosti. Právnické osoby si po ukončení prechodného obdobie elektronickú schránku nemôžu deaktivovať z vlastnej vôle.

References: súd 
 súd 
 súd 
 súd 
 súd 
 súd 

Súd 
 Súd 
 súd 
 § 22
 § 21
 § 22
 § 23
 § 22